Адыгэ грамматикэхэм ыкIи нэмыкIрэ IофшIагъэхэм, анахьэу Къумэхэ Мухьадин итхылъэу «Морфология адыгских языков» зыфиIорэм, лъэпсэ ыкIи аффиксальнэ морфемэхэм къащытегущыIэх, гущыIэм иморфологие гъэпсыкIэхэр къащатхыхьэх. Урыс Хьатали итхылъэу «Морфемика адыгских языков» зыфиIорэр къэбэртэе-щэрджэсыбзэмрэ адыгабзэмрэ ягущыIэ шъуашэхэм яморфемнэ зэхэфын ипринципхэр къэгъэнэфэгъэнхэм ехьылIагъ. Мыщ апэрэу морфемэмрэ ащ илъэпкъхэмрэ авторым щызэтырефых, игъэкIотыгъэу вариантхэмрэ морфонологие лъэпкъэгъухэмрэ (явлениехэмрэ) къыщетхыхьэх. Ау Урысыми морфемикэр шъхьафэу къыхимыгъэщэу гущыIэгъэпсыным изы Iахьэу къегъэнэжьы. КIэкIэу къэпIон хъумэ, морфемикэр адыгабзэми, къэрбэтэе-щэрджэсыбзэми бзэшIэныгъэм ихэгъэушъхьафыкIыгъэ шIэныгъэу джыри къащатрэп.